b'\n_START_ARTICLE_\nPa de Kal\xc4\x97 (departamentas)\n_START_PARAGRAPH_\nPa de Kal\xc4\x97 (62) (pranc. Le Pas - de-Calais)\xc2\xa0\xe2\x80\x93 Pranc\xc5\xabzijos departamentas \xc5\xa1alies \xc5\xa1iaur\xc4\x97je, Auk\xc5\xa1tutin\xc4\x97s Pranc\xc5\xabzijos regione, pavadintas pagal to paties pavadinimo s\xc4\x85siaur\xc4\xaf. Administracinis centras\xc2\xa0\xe2\x80\x93 Arasas. Generalin\xc4\x97s tarybos pirmininkas Dominikas Diupil\xc4\x97 (Dominique Dupilet)._NEWLINE_Departamente 7 apskritys, 77 kantonai, 45 municipaliniai susivienijimai ir 894 komunos. Plotas\xc2\xa0\xe2\x80\x93 6671\xc2\xa0km\xc2\xb2. 1999\xc2\xa0m.\xc2\xa0\xe2\x80\x93 1 441 568 gyventojai, 216 gyv./km\xc2\xb2 .\n_START_SECTION_\nIstorija\n_START_PARAGRAPH_\n\xc4\xaesteigtas pagal Did\xc5\xbeiosios Pranc\xc5\xabzijos revoliucijos 1789\xc2\xa0m. gruod\xc5\xbeio 22 d. \xc4\xafstatym\xc4\x85 nuo 1790\xc2\xa0m. kovo 4 d. kartu su kitais 82 departamentais i\xc5\xa1 ispan\xc5\xb3 atkovotose Artua ir Amjeno grafyst\xc4\x97se.\n_START_SECTION_\nGeografija\n_START_PARAGRAPH_\nPa de Kal\xc4\x97 departamentas ribojasi su \xc5\xa0iaur\xc4\x97s, Somos, Man\xc5\xa1o departamentais ir \xc5\xa0iaur\xc4\x97s j\xc5\xabra.\n_START_SECTION_\nKlimatas\n_START_PARAGRAPH_\nKlimatas okeaninis, didel\xc4\x97 \xc5\xa0iaur\xc4\x97s j\xc5\xabros \xc4\xaftaka.\n_START_SECTION_\nEkonomika\n_START_PARAGRAPH_\nPagrindin\xc4\x97 ekonomikos \xc5\xa1aka ilg\xc4\x85 laik\xc4\x85 buvo akmens anglis, jos gavyba ir perdirbimas. \xc5\xa0iaur\xc4\x97s-Pa de Kal\xc4\x97 baseinas pramoniniu b\xc5\xabdu prad\xc4\x97tas eksploatuoti 1841\xc2\xa0m. 1875\xc2\xa0m. atvertas ir pietinis baseinas. 1880\xc2\xa0m. i\xc5\xa1gauta 7,8 mln. ton\xc5\xb3 anglies, 1913\xc2\xa0m. gavyba pasiek\xc4\x97 27,4 mln.t, 1925\xc2\xa0m.\xc2\xa0\xe2\x80\x93 28,5 mln.t. Tais metais dauguma i\xc5\xa1 75 000 \xc5\xa1achtinink\xc5\xb3 jau buvo lenkai, kurie pama\xc5\xbeu integravosi \xc4\xaf region\xc4\x85. 1930\xc2\xa0m. pasiektas absoliutus rekordas\xc2\xa0\xe2\x80\x93 35 mln.t._NEWLINE_Po Antrojo pasaulinio karo \xc5\xa1achtos nacionalizuotos ir gamyba v\xc4\x97l i\xc5\xa1augo. Ta\xc4\x8diau nuo 1960\xc2\xa0m. angli\xc5\xb3 panaudojimas energetikoje ir gele\xc5\xbeinkeliuose suma\xc5\xbe\xc4\x97jo, tod\xc4\x97l prad\xc4\x97tos u\xc5\xbedarin\xc4\x97ti ir \xc5\xa1achtos.\n_START_SECTION_\nTurizmas\n_START_PARAGRAPH_\nTurizmas daugiausiai susietas su j\xc5\xabra ir sportu. Opalinis krantas (C\xc3\xb4te d\xe2\x80\x99Opale) turi daugyb\xc4\x99 puikiai \xc4\xafrengt\xc5\xb3 plia\xc5\xbe\xc5\xb3, jacht\xc5\xb3 prieplauk\xc5\xb3 ir klub\xc5\xb3. Kan\xc5\xa1o up\xc4\x97 skirta plaukioti baidar\xc4\x97mis, aplankant pakrant\xc4\x97se stovin\xc4\x8dias pilis, u\xc5\xbedarytas \xc5\xa1achtas ir senus miestelius.\n_START_SECTION_\nPolitika\n_START_PARAGRAPH_\nDepartament\xc4\x85 Pranc\xc5\xabzijos senate atstovauja 7 senatoriai, Atstov\xc5\xb3 r\xc5\xabmuose\xc2\xa0\xe2\x80\x93 14 deputat\xc5\xb3. Generalin\xc4\x99 taryb\xc4\x85 sudaro 77 nariai, kuri\xc5\xb3 po pus\xc4\x99 renkami kas trejus metus \xc5\xa1e\xc5\xa1eri\xc5\xb3 met\xc5\xb3 kadencijai.'